‘Arrogante’ Dis-Chem laat vaar beleid oor wittes(Argieffoto: Dis-Chem) Dis-Chem het die verbod op die bevordering en aanstelling van wit werkers laat vaar. Dr. Dirk Hermann, bestuurshoof van Solidariteit, sê die apteekgroep het in ŉ regsbrief aan die organisasie bevestig dat die moratorium nie meer geld nie. Ivan Saltzman, uitvoerende hoof van Dis-Chem, het op 19 September ŉ brief aan werkers uitgestuur waarin ŉ moratorium op die aanstelling en bevordering van wit werkers geplaas word. Die brief het gelui dat die maatskappy se transformasiepogings rakende sy werknemersprofiel onvoldoende bly en dat die maatskappy beboet kan word indien hy nie die transformasieteikens behaal nie. Die brief is uitgelek en het ŉ herrie veroorsaak wat Dis-Chem klaarblyklik duur te staan gekom het. Hermann sê mense het met reg “woedend gereageer op dié stuk rassisme” en dat die Dis-Chem-verbod selfs verder gegaan het as wat Suid-Afrika se wetgewing vereis. Solidariteit het ook met regstappe daaroor begin. “Dis-Chem het die tydsraamwerke van Solidariteit se regspan se regsbriewe geïgnoreer en selfs gesê hulle gaan glad nie reageer nie. Uit ŉ regsoogpunt was dit oneties en stremming van die regsproses in ŉ tipiese Zuma-styl. “Hulle het uitsprake in die media gemaak, maar geweier om dit in ŉ formele regsproses vas te maak,” sê Hermann. Nadat die gewraakte brief aan die lig gekom het, het verskeie mense onderneem om nie meer hul sake by Dis-Chem te doen nie. Die apteekgroep se aandeelprys het die afgelope 30 dae bly terugsak en die swakker prys het tot ŉ daling van ŉ geraamde R1,9 miljard in aandeelwaarde vir Dis-Chem gelei. Hermann sê verbruikersaktivisme het eindelik gelei tot die ophef van die verbod. “Met ander woorde, julle [verbruikers]. Op sosiale media en met jul voete en beursies. Daar is geen rakke omgegooi of geplunder nie, maar dit was kragtig en doeltreffend. “Julle het Dis-Chem teruggedruk, tot so ŉ mate dat hy R1,9 miljard in aandeelwaarde verloor het. Klante het hul spiere gebult teen Dis-Chem se rasbeleid.” ‘n Uittreksel uit Dis-Chem se brief aan Solidariteit se regspan. Hermann sê Dis-Chem is “verslind deur die regering se rasse-ideologie”. Die maatskappy was bang dat hy beboet sou word indien hy nie aan die regering se vereistes oor ras voldoen nie en word toe teen aansienlik groter bedrae deur sy eie klante “beboet”. “Dit was ŉ Dis-Chem-verbruikersrevolusie.” Die optrede was ook nie ŉ boikot nie, aangesien dit iets is wat sou begin en eindig, sê Hermann. “In hierdie geval was dit ŉ vertrouensbreuk. Mense het hul lus om by Dis-Chem te koop, verloor. Die arrogante manier waarop hulle die proses hanteer het, het die situasie vererger. “Dis-Chem se ommeswaai wat nou uiteindelik in ŉ regsbrief bevestig is, kom nie uit die hart nie; dit is weens die druk op sy sak.” Solidariteit gaan ondanks die maatskappy se onderneming voort met sy regsaansoek om bepaalde inligting van Dis-Chem te bekom. “Ons wil seker maak dit is nie net ŉ rookskerm en dan word daar voortgegaan met die rasverbod nie. Dié regsproses stop nie. Solidariteit het ook baie lede in Dis-Chem. Solidariteit sal dus weet as hulle agter die skerms voortgaan met onwettige regspraktyke.”